Kuikenmoord op Dal Josafat | Netwerk24
Kuikenmoord op Dal Josafat
Rantin Fortuin van Paarl KK Paarl swaai die kolf in die span se wedstryd teen Young Peoples die afgelope Saterdag.Foto: Liezl Davids
Die Paarl-krieketklub het verlede Saterdag ’n rekordoorwinning van 194 lopies in sy 50-boulbeurt-wedstryd teen Young Peoples op Dal Josafat-stadion behaal toe hy die tuisspan van die veld af gespeel het.
Paarl het ’n reusagtige 289/6 teen die middelmatige boulwerk van die Tiere opgestapel met sy kaptein, Darryl Hendricks (75 in 79 balle), aan die spits met nege viere en ’n ses. Ná sy aanvangsvennootskap van 54 met Elric Jansen (25), was hy in ’n tweedepaaltjievennootskap van 93 met Morne De Vries (49).
Hierna het Akeem Minnaar (42*) en Herschelle Poggenpoel (56, 6x4, 1x6) die telbord aan die rol gehou om hul span in ’n wegholposisie te plaas.
Rabian Engelbrecht (6-1-19-2) het vroeg toegeslaan en op 13/2 was die Tiere reeds teen die planke. Lorenzo Jacobs (46, 2x4 en 1x6) en Wade October (28) het effense weerstand gebied, maar Waylin September (4-1-28-6) se draaiboulwerk het gou van die twee ontslae geraak.
Die tuisspan se kolwers was geheel en al uit hul diepte toe Poggenpoel (4-2-6-2) ook die bal begin draai en nadat October op 82/3 moes gaan stort, het Young Peoples heeltemal ineengestort.
Die laaste sewe paaltjies is vir slegs 12 lopies platgetrek, wat toegesien het dat die tuisspan vir ’n teleurstellende 94 in 26.4 boulbeurte uitgeknikker is.
Die onoorwonne Paarl lyk met hierdie bonuspuntoorwinning oorgehaal vir Saterdag se wedstryd op die Parys-veld teen dieselfde opponente, terwyl Young Peoples moet plan maak om te herstel.